Europa-Park

**Europa-Park** atrakzio parke tematikoa da, Alemaniako Rust udalerriko lurretan dagoena (Baden-Württemberg). Europako parke handienetarikoa da, eta bigarren bisitatuena. Guztira 95 hektareako azalera hartzen du, hogei gune tematiko ditu, askotariko atrakzioez josiak (adibidez, hamalau errusiar mendi daude), egunero hainbat ikuskizun ekaintzen ditu, eta sei hotel, kanpin bat, tipi herri bat, zinema bat eta hitzaldi gune bat biltzen ditu. Ondoan Rulantica ur parkea du.

AECOM Theme Index 2020ren arabera, Europa-Park munduko 25 parke tematiko bisitatuenen artean 19. postuan dago, eta Europako bigarren parke tematiko bisitatuena da, Disneyland Paris ondoren. Parkeak 5,4 milioi bisitari izan zituen 2022an. Rulantica parke akuatikoarekin batera, sei milioi bisitari baino gehiago izan zituen guneak. Urte hartan ere, *Amusement Today* aldizkari estatubatuarraren Golden Ticket sariaren epaimahaiak Europa-Park "munduko parke tematiko onena" izendatu zuen zortzigarren urtez jarraian.

Europa-Park GmbH & Co Mack KG izeneko enpresak operatzen du Europa-Park. Mack familia zortzi belaunaldiz aritu da errusiar mendiak eta atrakzioak ekoizten, 1880tik. Roland Mack, Jürgen Mack anaia eta Thomas Mack eta Michael Mack Roland Macken semeak dira parkeko zuzendari nagusiak. 2020/2021 zerga-ekitaldian, enpresa operatiboak 149,665 milioi euroko diru-sarrerak sortu zituen, eta 4.500 pertsona inguru enplegatu zituen (2022).

## Informazio praktikoa 
* Egun bateko sarreren prezioa (2024): 3 urte arteko haurrek, dohainik; 4 eta 11 urte bitarteko haurrek eta 60 urte baino gehiagoko helduek, 52 €; 12 eta 59 urte bitarteko helduek; 61,5 €.
* Aparkatzea: Parkearen ondoan milaka eta milaka toki daude aparkatzeko, baina denak dira ordaintzekoak: 10 € ibilgailu bakoitzeko (2024).
* Jatea: Nahiz eta parkearen barnean dozenaka jatetxe eta janari postu dagoen, ez dago batere arazorik norberak nahi duen janari eta edari guztia sartzeko.

## Atrakzioak 
Parkea 20 arlo tematikotan banatuta dago, horietatik 16 Europako herrialdeak edo eskualdeak dira eta dagokien tokiaren benetako adierazgarriak izateko diseinatuta daude. Bisitariei egun bateko epean Europako hainbat herrialde ezagutu ahal izatearen sentsazioa emateko sortuak dira. Hauexek dira herrialde horiek (eta parentesi artean gune horiek ireki zituzten urteak): Italia (1982), Herbehereak (1984), Ingalaterra (1988), Frantzia (1990), Eskandinavia (1992), Suitza (1993), Espainia (1994), Alemania (1996), Errusia (1998), Grezia (2000), Portugal (2005), Islandia (2009), Luxenburgo (2016), Irlanda (2016), Liechtenstein (2023), eta Kroazia (2024).

Herrialde batekin loturarik ez duten arlo tematikoak dira *Abentura Lurraldea* (1978), *Grimm anaien ipuinen basoa* (2012an birdiseinatua) eta *Minimoy-en* *Erresuma* (2014).

Parke tematikoak pasealeku, gune tematiko eta parkeen eskaintza zabala du. Erakarpen nagusietako bat **Silver Star** errusiar mendia da, Suitzako Bolliger & Mabillard ingeniaritza bulegoak planifikatu eta Mercedes-Benz-ekin elkarlanean eraiki zutena. **Euro-Mir** errusiar mendiak gondola birakariak ditu, beraz, bidaiariak uneren batean buruz behera gelditzen dira. **Eurosat CanCan** errusiar mendiaren paseoa Parisen gauez eginen litzatekeen hegaldi baten ilusioa sortzen duten efektu bereziekin diseinatuta dagoen esfera handi batean egiten da; Moulin Rouge-ren estiloan inspiratua. Badira ere, uretatik pasatzen diren errusiar mendiak, hala nola, **Poseidon** eta **Atlantica Super Splash**.

**Blue Fire** Europa-Park-en abiatu zuten lehen errusiar mendia izan zen, motorraren abiatze lineala eta biratzeko elementuak barne hartzen dituena, hau da, begizta bat, bi lokarri-torloju eta bihotz-lerroko erroilu bat. Errusiar mendi hori 0 km/h-tik 100 km/h-ra 2,5 segundotan azeleratzen da, 110 km/h-ko abiadura maximoa lortzen du, 38 metroko altuera du eta 1.056 metroko luzera. 2012an, egurrezko lehen errusiar mendia inauguratu zuten: **Wodan-Timburcoaster**. Atrakzio horren ezaugarri berezietako bat da bideak gurutzatzen dituela Blue Fire eta Atlantic Supersplash atrakzioekin.

### Europa-Parkeko atrakzioak, guneka 
## Erreferentziak 
## Kanpo estekak